CELEX: C2005/257/05
Language: el
Date: 2005-10-15 00:00:00
Title: Υπόθεση C-306/05: Αίτηση για την έκδοση προδικαστικής αποφάσεως που υπέβαλε το Audiencia Provincial de Barcelona (Ισπανία) με διάταξη της 7ης Ιουνίου 2005 στην υπόθεση Sociedad General de Autores y Editores de España (SGAE) κατά Rafael Hoteles S.A.

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/3
            
         Αίτηση για την έκδοση προδικαστικής αποφάσεως που υπέβαλε το Audiencia Provincial de Barcelona (Ισπανία) με διάταξη της 7ης Ιουνίου 2005 στην υπόθεση Sociedad General de Autores y Editores de España (SGAE) κατά Rafael Hoteles S.A.
   (Υπόθεση C-306/05)
   (2005/C 257/05)
   Γλώσσα διαδικασίας: η ισπανική
   Με διάταξη της 7ης Ιουνίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 3 Αυγούστου 2005, το Audiencia Provincial de Barcelona (Ισπανία) ζητεί, στο πλαίσιο της διαφοράς μεταξύ Sociedad General de Autores y Editores de España (SGAE) και Rafael Hoteles S.A., που εκκρεμεί ενώπιόν του, από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1)
            
            
               Συνιστά η εγκατάσταση στα δωμάτια ενός ξενοδοχείου συσκευών τηλεοράσεως στις οποίες αναμεταδίδεται καλωδιακώς το τηλεοπτικό σήμα που λαμβάνεται μέσω δορυφόρου ή μέσω επιγείου δικτύου, πράξη παρουσιάσεως στο κοινό καλυπτόμενη από την σκοπούμενη εναρμόνιση των εθνικών κανονιστικών ρυθμίσεων περί προστασίας των δικαιωμάτων του δημιουργού, την οποία προβλέπει το άρθρο 3 της οδηγίας 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001;
            
         
               2)
            
            
               Αντιβαίνει η ερμηνεία ότι το δωμάτιο ξενοδοχείου αποτελεί αμιγώς ιδιωτικό χώρο, ώστε να μη θεωρείται πλέον ως παρουσίαση στο κοινό η παρουσίαση που πραγματοποιείται μέσω συσκευών τηλεοράσεως διά των οποίων αναμεταδίδεται το τηλεοπτικό σήμα που λαμβάνει προηγουμένως το ξενοδοχείο, στη διαλαμβανόμενη από την οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, προστασία των δικαιωμάτων του δημιουργού;
            
         
               3)
            
            
               Είναι δυνατόν να θεωρηθεί, για τους σκοπούς της προβλεπόμενης από την οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, προστασίας των δικαιωμάτων του δημιουργού έναντι πράξεων παρουσιάσεως στο κοινό, ότι η παρουσίαση που πραγματοποιείται μέσω συσκευής τηλεοράσεως ευρισκόμενης εντός υπνοδωματίου ξενοδοχείου είναι δημόσια ως εκ του λόγου ότι πρόσβαση στο έργο έχει κοινό που εναλλάσσεται;